**DĖL PREKYBOS IR PASLAUGŲ TEIKIMO ROKIŠKIO RAJONO SAVIVALDYBĖS VIEŠOSIOSE VIETOSE DOKUMENTŲ PATVIRTINIMO**

2018 m. spalio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 1 dalies 37 punktu, 16 straipsnio 2 dalies 36 punktu, 18 straipsnio 1 dalimi, Lietuvos Respublikos paslaugų įstatymu, Rinkliavų įstatymo 11 straipsnio 1 dalies 2 punktu, Mažmeninės prekybos taisyklėmis, patvirtintomis Lietuvos Respublikos Vyriausybės 2001 m. birželio 11 d. nutarimu Nr. 697, Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“, Rokiškio rajono savivaldybės taryba nusprendžia:

1. Patvirtinti prekybos ir paslaugų teikimo Rokiškio rajono savivaldybės viešosiose vietose dokumentus:

1.1 Prekybos ir paslaugų teikimo Rokiškio rajono savivaldybės viešosiose vietose taisykles (pridedama);

1.2.Vietinės rinkliavos už leidimo prekiauti ar teikti paslaugas Rokiškio rajono savivaldybės viešosiose vietose išdavimą nuostatus (pridedama).

2. Pripažinti netekusiu galios Rokiškio rajono savivaldybės tarybos 2018 m. birželio 29 d. sprendimą Nr. TS-170 „Dėl prekybos ir paslaugų teikimo Rokiškio rajono savivaldybės viešosiose vietose dokumentų patvirtinimo“.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

PATVIRTINTA

Rokiškio rajono savivaldybės tarybos

2018 m. spalio 26 d. sprendimu Nr. TS-

**PREKYBOS IR PASLAUGŲ TEIKIMO ROKIŠKIO RAJONO SAVIVALDYBĖS VIEŠOSIOSE VIETOSE TAISYKLĖS**

**I SKYRIUS**

**BENDROSIOS NUOSTATOS**

1. Prekybos ir paslaugų teikimo Rokiškio rajono savivaldybės (toliau – Savivaldybės) viešosiose vietose taisyklės (toliau – Taisyklės) nustato bendruosius mažmeninės prekybos ir paslaugų teikimo Savivaldybės teritorijos viešosiose vietose reikalavimus, Taisyklių laikymosi kontrolę ir asmenų, prekiaujančių ar teikiančių paslaugas viešosiose vietose, atsakomybę.

2. Taisyklės yra privalomos Savivaldybės teritorijos viešosiose vietose prekiaujantiems ar paslaugas teikiantiems juridiniams ar fiziniams asmenims, įstatymų nustatyta tvarka įregistravusiems savo veiklą ar turintiems teisę prekiauti ar teikti paslaugas be verslo liudijimo.

3. Taisyklės netaikomos prekybai ir paslaugų teikimui iš statinių, kurie yra įregistruoti Nekilnojamojo turto registre, ir asmenims, prekiaujantiems ir (ar) teikiantiems paslaugas jiems nuosavybės teise priklausančiose ar nuomojamose teritorijose.

4. Taisyklės nereglamentuoja prekybos ir paslaugų teikimo turgavietėse (prekyvietėse), renginių organizavimo bei pramoginių įrenginių (atrakcionų) paslaugų teikimo Savivaldybės viešosiose vietose.

5. Pagrindinės Taisyklėse vartojamos sąvokos:

**Viešoji vieta** – savivaldybės teritorijoje esanti savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją), kurioje teikiamos paslaugos, taip pat vykdoma prekyba nuo (iš) laikinųjų prekybos įrenginių, kioskų, paviljonų, prekybai pritaikytų automobilių ar priekabų, lauko kavinių.

**Prekyba viešosiose vietose** – veikla, susijusi su paslaugų teikimu (nuomos, buities, kinkomojo transporto ir kt.) viešosiose vietose, taip pat prekių pardavimu–pirkimu viešosiose vietose įrengtuose paviljonuose, iš kioskų, iš (nuo) laikinųjų prekybos įrenginių, lauko kavinėse, iš prekybai pritaikytų automobilių, automobilių ar jų priekabų.

**Leidimas prekiauti (teikti paslaugas) viešosiose vietose** (toliau – Leidimas) – dokumentas, suteikiantis teisę asmeniui verstis mažmenine prekyba ar teikti paslaugas konkrečioje Savivaldybės teritorijos viešojoje vietoje.

**Laikinieji prekybos įrenginiai** – sukomplektuoti lauke statomi prekybos ar paslaugų teikimo įrenginiai (prekystaliai, vežimėliai, stalai, skėčiai, tvorelės, pakylos ir pan.), prekybai pritaikyti automobiliai, jų priekabos, kinkomojo transporto priemonės.

**Kioskas** – smulkios prekybos ar paslaugų teikimo reikmėms Nekilnojamojo turto registre neregistruojamas nedidelis lengvų konstrukcijų ir į žemę įleistų pamatų neturintis laikinas statinys, pagamintas gamykloje ar pastatytas iš surenkamų konstrukcijų. Dalis kiosko sienų (jų viršutinės dalys) įstiklintos, o prekyba vyksta per priekinėje sienoje esančią vitrinos angą.

**Paviljonas** – Nekilnojamojo turto registre neregistruojamas ir į žemę įleistų pamatų neturintis smulkios prekybos ar paslaugų teikimo reikmėms skirtas laikinas statinys, pagamintas gamykloje ar pastatytas iš surenkamų konstrukcijų, ir turintis viduje įrengtą prekybos salę.

**Lauko kavinė** – lauke įrengtas, laikinas nesudėtingų lengvų konstrukcijų statinys be pamatų arba sukomplektuota įranga (staliukai, kėdės, skėčiai, tvorelės, pakylos, gėlinės ir kt.), kurie skirti viešojo maitinimo paslaugoms teikti ir lankytojams aptarnauti.

**Išplėstos aptarnavimo vietos** – prie stacionariųjų viešojo maitinimo vietų sukomplektuotas laikinas statinys arba sukomplektuota įranga (staliukai, kėdės, skėčiai, tvorelės, gėlinės ir kt.) be atskiros prekybos vietos, kurie skirti aptarnauti stacionariosios viešojo maitinimo vietos lankytojus, išmontuojami pasibaigus leidimo galiojimo laikui.

**Pardavėjas ar paslaugų teikėjas** (toliau – Asmuo) – asmuo (juridinis ar fizinis asmuo, kuris teisės aktų nustatyta tvarka verčiasi mažmenine prekyba, prekyba savo išaugintais ar pagamintais žemės ūkio bei maisto produktais ir (ar) teikiantis paslaugas viešosiose vietose.

**II SKYRIUS**

**PREKYBOS IR PASLAUGŲ TEIKIMO VIEŠOSIOSE VIETOSE BŪDAI**

6. Prekybos ir paslaugų teikimo viešosiose vietose būdai yra šie:

6.1. prekyba ar paslaugų teikimas iš (nuo) laikinųjų prekybos įrenginių;

6.2. prekyba ar paslaugų teikimas iš kioskų, paviljonuose;

6.3. prekyba ar paslaugų teikimas iš prekybai pritaikytų specializuotų automobilių ar jų priekabų;

6.4. prekyba ar paslaugų teikimas lauko kavinėse ir išplėstose aptarnavimo vietose, prie stacionarių viešojo maitinimo vietų;

6.5. nuomos (dviračių, riedučių, valčių ir pan.), buities (piešimo, fotografavimo, svėrimo ir pan.);

6.6. kiti teisės aktų nedraudžiami prekybos ir paslaugų teikimo būdai.

**III SKYRIUS**

**PREKYBOS IR PASLAUGŲ TEIKIMO VIEŠOSIOSE VIETOSE REGLAMENTAVIMAS**

7. Prekiauti ar teikti paslaugas leidžiama iš (nuo) laikinųjų įrenginių ir iš prekybai pritaikytų automobilių ar jų priekabų bei kioskų, paviljonų – savivaldybės tarybos patvirtintose vietose pagal išdėstymo schemą.

8. Išplėstos aptarnavimo vietos prie stacionariųjų viešojo maitinimo vietų (išskyrus alaus barus), kinkomojo transporto paslaugų, valčių, vandens dviračių nuomos ar kitų paslaugų teikimo vietos turi būti suderintos su savivaldybės administracijos Architektūros ir paveldosaugos skyriumi, seniūnijos seniūnu bei Saugaus eismo komisija.

9. Prekiautojams ir paslaugų teikėjams viešosiose vietose nustatomas darbo laikas nuo 6 val. iki 22 val., išskyrus kioskus, paviljonus.

10. Verstis licencijuojama mažmenine prekyba gali tik asmenys, įsigiję šios veiklos licencijas teisės aktų nustatyta tvarka.

11. Parduodamos prekės turi būti ženklinamos vadovaujantis Lietuvos Respublikoje parduodamų daiktų (prekių) ženklinimo ir kainų nurodymo taisyklėse nustatyta tvarka.

12. Maisto prekių ir žaislų pardavėjai privalo laikytis Lietuvos Respublikos sveikatos apsaugos ministro patvirtintų Higienos normų ir taisyklių reikalavimų. Jie privalo tikrintis sveikatą, kaip nustatyta Lietuvos Respublikos Vyriausybės patvirtintoje Darbuotojų, kuriems leidžiama dirbti tik iš anksto pasitikrinusiems ir vėliau periodiškai besitikrinantiems, ar neserga užkrečiamomis ligomis, sveikatos tikrinimo tvarkoje.

13. Svarsčiai, svarstyklės ir kiti matavimo prietaisai, naudojami prekių masei, tūriui, ilgiui nustatyti turi būti su galiojančiu patikros žymeniu, tikti pagal savo matavimo ribas ir tikslumą. Matavimo prietaisai tikrinami Valstybinės metrologijos tarnybos nustatyta tvarka.

14. Parduodamos prekės turi būti:

14.1. saugios, t. y. prekė turi atitikti Lietuvos Respublikos įstatymuose, tai prekei taikomuose techniniuose reglamentuose ir kituose teisės aktuose nustatytus reikalavimus;

14.2. tinkamos kokybės, t. y. prekė turi atitikti prekės gamintojo nurodytus pateikiamų normatyvinių dokumentų reikalavimus.

15. Prekių laikymo ir išdėstymo prekybos vietoje, taip pat prekybos jomis sąlygos turi atitikti teisės aktuose, gamintojo pateikiamuose normatyviniuose dokumentuose (prekių ženklinimo etiketėse ir kt.) nustatytas sąlygas.

16. Asmenims prekiaujantiems ar teikiantiems paslaugas iš (nuo) laikinųjų prekybos įrenginių, prekybai pritaikytų specializuotų automobilių ar jų priekabų, lauko kavinėse ir išplėstose aptarnavimo vietose, prie stacionarių viešojo maitinimo vietų bei teikiantiems nuomos (dviračių, riedučių, valčių ir pan.) ir buities (piešimo, fotografavimo, svėrimo ir pan.) paslaugas, Leidimo dokumentas yra vietinės rinkliavos sumokėjimą į Savivaldybės biudžeto pajamų surenkamąją sąskaitą patvirtinančio dokumento (toliau – kvitas) kopija. Šis dokumentas suteikia teisę asmenims prekiauti ir teikti paslaugas visoje Savivaldybės teritorijoje laikotarpiu, už kurį sumokėta vietinė rinkliava pagal Savivaldybės tarybos patvirtintus Vietinės rinkliavos už leidimo prekiauti ar teikti paslaugas Rokiškio rajono savivaldybės viešosiose vietose suteikimą nuostatus.

17. Asmenims prekiaujantiems ar teikiantiems paslaugas Savivaldybės viešojoje vietoje iš kiosko ar paviljone, Leidimo dokumentas yra kvito bei Kiosko ar paviljono naudojimo viešojoje vietoje sutarties (toliau – Sutartis) (2 priedas) kopijos.

**IV SKYRIUS**

**PREKYBOS IR PASLAUGŲ TEIKIMO VIEŠOSIOSE VIETOSE REIKALAVIMAI**

18. Prekybos vieta negali trukdyti transporto ir pėsčiųjų eismui, ji turi būti valoma, švari ir tvarkinga. Prekybos vietoje privalo būti šiukšlių dėžė. Jeigu prekiaujama iš kioskų, paviljonų, prekybai pritaikytų automobilių, lauko kavinėse, yra mokama Savivaldybės tarybos patvirtinta vietinė rinkliava už komunalinių atliekų surinkimą ir tvarkymą.

19. Prekybos įranga (stalas, skėtis) turi būti nedidelė, mobili, lengvai montuojamų konstrukcijų, atitinkanti lauko prekybos funkcinius reikalavimus. Prekybos įranga turi užimti iki 4 kv. m plotą.

20. Prekybos ir paslaugų teikimo vietoje naudojami įrenginiai turi būti visiškai sukomplektuoti, švarūs, tvarkingi, nesurūdiję, nesulankstyti.

21. Prekybos vietoje privalo būti nurodyta: juridinio asmens pavadinimas arba fizinio asmens vardas, pavardė ir individualios veiklos vykdymo pažymos arba verslo liudijimo numeris. Fiziniai asmenys, kuriems verslo liudijimas ar individualios veiklos vykdymo pažyma nėra privalomi, nurodo savo vardą ir pavardę. Šie duomenys nurodomi pardavėjo pasirinktu būdu, tačiau jie turi būti pirkėjų matomi.

22. Reklama ant laikinųjų prekybos įrenginių, kioskų, lauko kavinių įrengiama vadovaujantis Savivaldybės administracijos direktoriaus patvirtintu Leidimų įrengti išorinę reklamą Savivaldybės teritorijoje išdavimo tvarkos aprašu.

23. Draudžiama įmonėms išplėsti aptarnavimo vietas lauke prie alaus barų.

24. Draudžiama:

24.1. parduoti prekes, kurių mažmeninė prekyba viešosiose vietose uždrausta Lietuvos Respublikos įstatymų ir kitų teisės aktų;

24.2. parduoti prekes, kurių įsigijimas teisės aktų nustatyta tvarka nepatvirtintas prekių įsigijimą patvirtinančiais dokumentais;

24.3. parduoti prekes be jų atitikties privalomiems reikalavimams dokumentų, jeigu teisės aktuose nustatyta, kad tokie dokumentai privalomi;

24.4. parduoti prekes, kurios nepaženklintos teisės aktų nustatyta tvarka;

24.5. parduoti prekes, kurių tinkamumo terminas pasibaigęs.

25. Pasibaigus Sutarties galiojimo laikui, Asmuo per 30 dienų privalo laikinąjį statinį nukelti, sutvarkyti statinio vietą, savo lėšomis atstatyti sugadintą dangą. Nenukėlus statinio ir nesutvarkius statinio buvimo vietos, savivaldybės patirtos išlaidos sutvarkant statinio vietą išieškomos iš asmens teisės aktų nustatyta tvarka.

26. Teikiant kinkomojo transporto (pasivažinėjimo) paslaugą, būtina valyti, tvarkyti, dezinfekuoti ekipažų stovėjimo vietas. Arkliai turi būti švarūs, sveiki, pakaustyti pasagomis, negadinančiomis asfalto ir kitos kelio dangos.

**V SKYRIUS**

**PARDAVĖJO AR PASLAUGOS TEIKĖJO PAREIGOS**

27. Pardavėjas ar paslaugos teikėjas privalo:

27.1. turėti prekybos vietoje kvitą ir kt. dokumentus, numatytus Lietuvos Respublikos Vyriausybės patvirtintose Mažmeninės prekybos taisyklėse ir Lietuvos Respublikos žemės ūkio ministro patvirtintame Prekybos savos gamybos žemės ūkio ir maisto produktais viešosiose vietose rekomendacijų apraše;

27.2. užtikrinti tvarką ir švarą prekybos metu ir pasibaigus darbo dienai sutvarkyti teritoriją, 10 metrų spinduliu apie prekybai įrengtą specializuotą transporto priemonę, transporto priemones ar jų priekabas, laikinuosius prekybos įrenginius, paslaugų teikimo vietą.

**VI SKYRIUS**

**LEIDIMO PREKIAUTI AR TEIKTI PASLAUGAS VIEŠOSIOSE VIETOSE IŠ KIOSKŲ AR PAVILJONUOSE SUTEIKIMAS**

28. Asmuo, norintis gauti leidimą prekiauti ar teikti paslaugas savivaldybės viešojoje vietoje iš kiosko ar paviljone, seniūnijai pateikia prašymą (1 priedas) ir kiosko ar paviljono projektą (2 egzempliorius), kurį sudaro:

28.1. aiškinamasis raštas, kuriame nurodoma kiosko ar paviljono paskirtis, veiklos pobūdis, įrengimo vieta, plotas, konstrukcinis sprendimas, naudojamos medžiagos ir kt., projekto rengėjo ir užsakovo kontaktiniai duomenys (pavadinimas, atsakingo asmens vardas, pavardė, telefonas, adresas, elektroninis paštas);

28.2. kiosko ar paviljono išdėstymo planas, parengtas ant Savivaldybės skaitmeninio žemėlapio ištraukos kopijos, kuriame pažymėti esami statiniai, projektuojamas kioskas ar paviljonas, jo matmenys (ilgis, plotis), nurodyti atstumai iki gretimų pastatų, statinių, įrenginių, medžių;

28.3. kiosko ar paviljono vizualizacija (arba nuotrauka) su nurodytais pagrindiniais matmenimis (ilgis, plotis, aukštis), medžiagiškumu ir spalviniu sprendimu.

29. Teikiamų derinti kioskų ar paviljonų projektų sprendiniai negali prieštarauti Lietuvos Respublikos teisės aktų nuostatoms bei turi atitikti Lietuvos Respublikos civilinio kodekso, Lietuvos Respublikos teritorijų planavimo įstatymo, Lietuvos Respublikos statybos įstatymo, Lietuvos Respublikos nekilnojamojo kultūros paveldo apsaugos įstatymo ir turi atitikti Savivaldybės teritorijoje galiojančių teritorijų planavimo dokumentų reikalavimus.

30. Kiosko ar paviljono projektą tikrina ir derina Architektūros ir paveldosaugos skyrius.

31. Jeigu pateiktas nepilnos sudėties projektas ar projekto sprendiniai neatitinka 29 punkte nurodytų teisės aktų reikalavimų, Architektūros ir paveldosaugos skyrius ne vėliau kaip per 5 darbo dienas nuo projekto gavimo dienos praneša projektą pateikusiam asmeniui projekte nurodytais kontaktais ir paprašo patikslinti, pakoreguoti ar papildyti projektą bei pateikti trūkstamus dokumentus (po 2 egz.).

32. Pilnos sudėties projektas, atitinkantis teisės aktų reikalavimus, patikrinamas ir suderinamas per 15 darbo dienų nuo prašymo gavimo dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas).

33.Kiosko ar paviljono projektas derinamas 3 metų galiojimo terminui.

34. Pasikeitus projekto duomenims (keičiasi objekto savininkas, plotas, vieta, įranga, baigiasi projekte pateiktų dokumentų galiojimas ir kt.), turi būti teikiamas naujas prašymas ir rengiamas naujas projektas šių Taisyklių nustatyta tvarka.

35. Kiosko ar paviljono projektas laikomas negaliojančiu:

35.1. paaiškėjus, kad seniūnui buvo pateikti neteisingi projekto duomenys arba suklastoti dokumentai;

35.2. pasikeitus projekto duomenims (objekto savininkas, plotas, vieta, įranga, baigiasi projekte pateiktų dokumentų galiojimas ir kt.);

35.3. gavus asmens prašymą dėl galiojimo panaikinimo.

36. Asmenys, turėdami Architektūros ir paveldosaugos skyriaus suderintą kiosko ar paviljono projektą, privalo pasirašyti Sutartį bei būti sumokėję vietinę rinkliavą.

37. Sutartys dėl kiosko ar paviljono eksploatavimo pasirašomos vienerių metų laikotarpiui.

38. Nepasirašius Sutarties, nesuteikiamas leidimas prekiauti ar teikti paslaugas.

**VII SKYRIUS**

**KONTROLĖ IR ATSAKOMYBĖ**

39. Pardavėjų ar paslaugų teikėjų veiklą, jų parduodamų prekių saugą ir kokybę gali tikrinti tam įgalioti policijos pareigūnai, Valstybinės maisto ir veterinarijos tarnybos, Valstybinės ne maisto produktų inspekcijos prie Ūkio ministerijos, Valstybinės mokesčių inspekcijos, įgalioti savivaldybės administracijos darbuotojai, kitų institucijų darbuotojai teisės aktų nustatyta tvarka.

40. Pardavėjas ar paslaugų teikėjas kontrolę atliekančių įstaigų ar institucijų įgaliotiems darbuotojams, pateikusiems tai patvirtinančius dokumentus, privalo pateikti jų prašomus dokumentus.

41. Pardavėjas ar paslaugų teikėjas kontrolę atliekančių įstaigų ar institucijų įgaliotų darbuotojų supažindintas su tikrinimo rezultatais, privalo nustatytais terminais pašalinti rastus trūkumus ir apie tai informuoti kontrolę atliekančias įstaigas ar institucijas.

42. Prekybos ir paslaugų teikimo viešųjų vietų administravimo funkcijas vykdo savivaldybės seniūnijų paskirti darbuotojai.

43. Už šių Taisyklių reikalavimų vykdymo kontrolę yra atsakingi Savivaldybės administracijos įgalioti asmenys.

44. Asmenys, pažeidę šias Taisykles, atsako pagal Lietuvos Respublikos teisės aktus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prekybos ir paslaugų teikimo Rokiškio rajono

savivaldybės viešosiose vietose taisyklių

1 priedas

|  |
| --- |
|  |
| (juridinio asmens pavadinimas arba fizinio asmens vardas, pavardė) |
| (juridinio asmens kodas, buveinės adresas, tel., fizinio asmens adresas, tel.) |

Rokiškio rajono savivaldybės administracijos

..........................................seniūnijos seniūnui

**P R A Š Y M A S**

**LEISTI PREKIAUTI AR TEIKTI PASLAUGAS IŠ KIOSKŲ AR PAVILJONUOSE**

20 m. d.

Prašau leisti prekiauti ar teikti paslaugas Jūsų seniūnijos viešojoje vietoje iš kiosko ar paviljone

(**reikiamą pabraukti**)

............................................................................................................................................................,

(**prekybos ar paslaugų teikimo vietos adresas**)

kurio užimamas plotas ............................kv. m.

Prekių asortimentas arba teikiamos paslaugos rūšis:...........................................................................

Individualios veiklos vykdymo pažymos ar verslo liudijimo numeris................................................

Projektas Nr..........................................., registruotas 20........m...................................d.

Leisti prekiauti ar teikti paslaugas:

nuo 20 m.......................... mėn. ....... d. iki 20 m ........................... mėn. ..... d.

Pridedami dokumentai **(reikiamą pažymėti)**:

|  |  |
| --- | --- |
|  | bankinį pavedimą patvirtinantis dokumentas;  |
|  | kiosko ar paviljono projektas (2 egzemplioriai). |

|  |
| --- |
| Priminimą apie sutarties galiojimo laiko pabaigą norėčiau gauti **(nurodyti)**:El. paštu.................................................................................Tel. nr. ................................................................................. |

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

(prašymą pateikusio atsakingo asmens parašas) (vardas, pavardė)

Prekybos ir paslaugų teikimo Rokiškio rajono

savivaldybės viešosiose vietose taisyklių

2 priedas

**KIOSKO AR PAVILJONO NAUDOJIMO VIEŠOJOJE VIETOJE SUTARTIS**

20\_\_\_ m. \_\_\_\_\_\_\_\_\_\_\_\_\_\_\_\_\_\_\_d. Nr.

Rokiškis

Rokiškio rajono savivaldybės administracija, įmonės kodas 188772248 (toliau – Administracija), atstovaujama Administracijos direktoriaus, ir

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(kiosko (paviljono) savininko – juridinio arba fizinio asmens pavadinimas)

(toliau Asmuo) atstovaujamas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(įmonės vadovo arba fizinio asmens vardas ir pavardė)

įmonės (asmens) kodas\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

esančio (-ios) (gyvenančio(-ios)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(adresas)

sudarėme šią sutartį.

**I. BENDROSIOS SĄLYGOS**

1. Administracija suteikia teisę Rokiškio rajono viešosiose vietose, patvirtintose Rokiškio rajono savivaldybės (toliau – Savivaldybės) tarybos sprendimu, Kiosko ar paviljono savininkui (toliau - Savininkui) prekiauti ar teikti paslaugas **(reikiamą žodį pabraukti)** \_\_\_\_\_\_\_\_\_\_\_\_\_\_\_\_\_kv. m kioske ar paviljone **(reikiamą žodį pabraukti)**, esančiame \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_. Kiosko ar paviljono eksploatavimo vieta pažymėta pridedamoje patvirtintoje schemoje **(pridėti kopiją)**.

2. Savininkui leidžiama eksploatuoti kioską ar paviljoną nuo šios sutarties pasirašymo dienos iki 20\_\_\_\_ m.\_\_\_\_\_\_\_\_\_\_\_\_\_\_\_\_.

3. Žemės sklypo, kuriame yra kioskas ar paviljonas, nuomos sutartis nesudaroma, asmuo, prekiaujantis kioske ar paviljone, neturi jokių teisių į laikino statinio užimtą žemės sklypą.

4. Kioskas ar paviljonas turi būti įrengtas pagal nustatyta tvarka patvirtintą projektą.

5. Kiosko ar paviljono eksploatavimo sutartis pasirašoma su kiosko ar paviljono savininku.

**II. ŠALIŲ TEISĖS IR PAREIGOS**

6. Administracija:

6.1. leidžia Savininkui eksploatuoti kioską ar paviljoną vienerius metus nuo šios sutarties pasirašymo dienos;

6.2. esant pagrįstų skundų ir jeigu būtina užtikrinti žmonių saugumą ir rimtį (palaikyti tvarką mieste), gali tam tikrose prekybos vietose nustatyti darbo laiką.

7. Savininkas:

7.1. nuosavybės teise priklausantį kioską ar paviljoną eksploatuoja savo lėšomis;

7.2. atsako, kad kioskas ar paviljonas būtų sumontuotas iš kokybiškų medžiagų, siekiant užtikrinti estetinę kiosko ar paviljono išvaizdą, laikantis projekte nurodytų reikalavimų;

7.3. visą kioskui ar paviljonui funkcionuoti būtiną mažąją architektūrą įrengia savo lėšomis, kuri yra asmens nuosavybė, taip pat savo lėšomis sutvarko aplinką bei dangas pagal suderintą projektą ir užtikrina, kad reklama ir jos įrengimas atitiktų reklamą nustatančių teisės aktų reikalavimus;

7.4. privalo savo lėšomis atnaujinti pažeistas, susidėvėjusias kiosko ar paviljono konstrukcijas, pagal nustatyta tvarka suderintą projektą sutvarkyti ir sutarties galiojimo metu savo lėšomis prižiūrėti kiosko ar paviljono stovėjimo vietą;

7.5. moka Savivaldybės tarybos patvirtintą vietinę rinkliavą už komunalinių atliekų surinkimą ir tvarkymą;

7.6. už naudojamą elektros energiją moka jos tiekėjui;

7.7. moka atitinkamo dydžio vietinę rinkliavą už leidimo prekiauti ar teikti paslaugas Savivaldybės viešosiose vietose suteikimą. Vietinė rinkliava mokama į Administracijos atsiskaitomąją sąskaitą. Rinkliava mokama pagal Savivaldybės tarybos patvirtintus dydžius. Savivaldybės tarybai sprendimu patvirtinus naujus rinkliavos dydžius, asmuo moka pagal naujus dydžius;

7.8. pasirašęs sutartį ir sumokėjęs vietinę rinkliavą už leidimo prekiauti ar teikti paslaugas Savivaldybės viešojoje vietoje suteikimą, gali prekiauti ar teikti paslaugas viešojoje vietoje Savivaldybės tarybos sprendimu patvirtintų Prekybos ir paslaugų teikimo Rokiškio rajono savivaldybės viešosiose vietose taisyklių nustatyta tvarka;

7.9. pasibaigus sutarties galiojimo laikui ar nutraukus sutartį, per 30 kalendorinių dienų savo lėšomis išveža kioską ar paviljoną, sutvarko vietą ir aplinką. Teritorija turi būti tvarkinga ir estetiškai nepakitusi, danga nepažeista (atstatyta). Nurodytu laiku neįvykdžius minėto reikalavimo, kiosko ar paviljono nukėlimą, patraukimą, išvežimą ir saugojimą organizuoja Administracija, o patirtas išlaidas apmoka Savininkas;

7.10. gavęs Administracijos įspėjimą dėl sutarties sąlygų nevykdymo, per 30 kalendorinių dienų privalo pašalinti trūkumus. Įspėjimas siunčiamas tuo adresu, kuris nurodytas šioje sutartyje, išskyrus atvejus, kai Savininkas Administracijai raštu buvo pranešęs apie adreso pakeitimą. Savininkas yra atsakingas už teisingą duomenų pateikimą, o pasikeitus Savininko gyvenamajai ar buveinės vietai, privalo apie tai raštu pranešti Administracijai. Jei trūkumai per nustatytą laiką nepašalinami, sutartis nutraukiama vienašališkai;

7.11. gali verstis licencijuojama mažmenine prekyba, įsigijęs šios veiklos licencijas Lietuvos Respublikos Vyriausybės nustatyta tvarka;

7.12. įsipareigoja laikytis Mažmeninės prekybos alkoholiniais gėrimais prekybos ir viešojo maitinimo įmonėse taisyklių, Mažmeninės prekybos tabako gaminiais taisyklių, Prekybos ir paslaugų teikimo Rokiškio rajono savivaldybės viešosiose vietose taisyklių, Rokiškio rajono savivaldybės gyvenamųjų vietovių tvarkymo ir švaros taisyklių, Atliekų tvarkymo taisyklių bei kitų teisės aktų, nustatančių prekybą ir paslaugų teikimą viešosiose vietose, reikalavimų;

7.13. prie prekybos kiosko ar paviljono įrengia šiukšlių dėžę, ją nuolat prižiūri, organizuoja pavienių šiukšlių 10 metrų spinduliu aplink prekybos kioską ar paviljoną surinkimą ir susikaupusių atliekų išvežimą;

7.14. kiosko ar paviljono nuosavybės teises perleidęs kitam asmeniui, privalo apie šį sandorį informuoti Administracijos\_\_\_\_\_\_\_\_\_\_\_\_\_\_\_\_seniūniją ir pateikti kiosko ar paviljono pirkimo-pardavimo sutarties kopiją.

8. Kiosko ar paviljono nuomos atveju nuomininkas turi būti sumokėjęs vietinę rinkliavą už leidimo prekiauti ar teikti paslaugas viešojoje vietoje suteikimą.

9. Kiosko ar paviljono nuomos atveju, Savininkui lieka galioti visos šios sutarties sąlygos, išskyrus 7.7. ir 7.8. punktą.

10. Visi sutarties pakeitimai, papildymai ir priedai laikomi galiojančiais, jeigu jie yra:

10.1. sudaryti raštu;

10.2. pasirašyti abiejų sutarties šalių įgaliotų atstovų, parašai patvirtinti šalių antspaudais.

11. Sutartis įsigalioja nuo jos pasirašymo dienos ir galioja 1 metus su galimybe šią sutartį pratęsti.

12. Sutartis gali būti nutraukta abiejų šalių raštišku susitarimu.

13. Administracija, prieš 30 kalendorinių dienų raštiškai įspėjusi Savininką, turi teisę vienašališkai nutraukti sutartį, jeigu:

13.1. nesumokama 7.7 ar 8 punkte nurodyta rinkliava ilgiau kaip 30 kalendorinių dienų po privalomojo mokėjimo termino ar dėl asmens kaltės negaunami sutartyje minimi leidimai;

13.2. nesilaikoma viešosios tvarkos reikalavimų, Prekybos ir paslaugų teikimo Rokiškio rajono savivaldybės viešosiose vietose taisyklių reikalavimų, kioskas ar paviljonas naudojamas ne pagal paskirtį, netvarkingas, nusidėvėjęs ir per 30 kalendorinių dienų nuo raštiško įspėjimo nepašalinami trūkumai;

13.3. Savininkas arba nuomininkas (kiosko ar paviljono nuomos atveju), kioske ar paviljone 3 (tris) mėnesius iš eilės be leidimo prekiauja (teikia paslaugas) viešojoje vietoje, kioskas ar paviljonas uždarytas ir jame neprekiaujama ar neteikiamos paslaugos. (Savininkas ar nuomininkas kioske ar paviljone per metus gali neprekiauti (nevykdyti veiklos) ne ilgiau kaip 3 mėnesius);

13.4. vieta, kurioje leidžiama prekiauti ar teikti paslaugas kioske ar paviljone, yra reikalinga Savivaldybės poreikiams;

13.5. jei Administracijos pareigūnai nustatė viešosios tvarkos pažeidimus, susijusius su kiosko ar paviljono eksploatavimu ar veikla.

14. Nutraukus sutartį pagal 13.1–13.5 punktus, Savininkas per 30 dienų išveža kioską ar paviljoną. 7.7 ar 8 punkte numatyti vietinės rinkliavos mokesčiai negrąžinami.

15. Ginčai tarp šalių dėl sutarties vykdymo sprendžiami derybomis, o nesusitarus – teisme.

16. Dėl to, kas nenumatyta sutartyje, šalys vadovaujasi Lietuvos Respublikos įstatymais.

17. Šalys neatsako už visišką arba dalinį šios sutarties įsipareigojimų nevykdymą, jei tai atsitinka dėl nenugalimos jėgos, apibrėžtos Lietuvos Respublikos civilinio kodekso 6.212 straipsnyje, veikimo.

18. Sutartis sudaroma dviem egzemplioriais, po vieną egzempliorių kiekvienai šaliai. Abu egzemplioriai turi vienodą teisinę galią.

**III. ŠALIŲ ADRESAI IR PARAŠAI**

|  |  |
| --- | --- |
| **ROKIŠKIO RAJONO SAVIVALDYBĖS ADMINISTRACIJA**Įmonės kodas 188772248Respublikos g. 94, LT-42136 RokiškisTel. Nr. 8458 71223,El.p. savivaldybe@post.rokiskis.ltRokiškio rajono savivaldybės administracijos direktorius\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas)A.V. | **SAVININKAS**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(parašas)A.V. |

PATVIRTINTA

Rokiškio rajono savivaldybės tarybos

2018 m. spalio 26 d. sprendimu Nr. TS-

**VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ROKIŠKIO RAJONO SAVIVALDYBĖS VIEŠOSIOSE VIETOSE** **SUTEIKIMĄ NUOSTATAI**

**I SKYRIUS**

**BENDROSIOS NUOSTATOS**

1. Rinkliava už leidimo prekiauti ar teikti paslaugassuteikimą galioja Rokiškio rajono savivaldybės (toliau – Savivaldybė) teritorijoje ir įskaitoma į Savivaldybės biudžetą.

2. Vietinės rinkliavos, kurias nustatė Savivaldybės taryba, mokamos į Savivaldybės administracijos vietinės rinkliavos atsiskaitomąją sąskaitą (lėšų gavėjas - Rokiškio rajono savivaldybės administracija, juridinio asmens kodas 188772248).

3. Rinkliavą už leidimo prekiauti ar teikti paslaugassuteikimą moka asmenys, kurie ketina prekiauti ar teikti paslaugas Savivaldybės teritorijos viešosiose vietose.

4. Vietinė rinkliava neimama iš asmenų:

4.1. prekiaujančių miško gėrybėmis, taip pat savo sklypuose užaugintomis uogomis, vaisiais, daržovėmis ir gėlėmis iš (nuo) laikinųjų prekybos įrenginių, turinčių pensininko, neįgaliojo ar moksleivio pažymėjimą;

4.2. tautodailininkų, turinčių tautodailininko pažymėjimą ir prekiaujančių savo pagaminta produkcija.

**II SKYRIUS**

**RINKLIAVOS DYDŽIAI**

5. Asmenys, pageidaujantys prekiauti ar teikti paslaugas Savivaldybės teritorijos viešosiose vietose, privalo sumokėti rinkliavą:

|  |  |  |
| --- | --- | --- |
| Eil.Nr. | **Rinkliavos objektas** | **Rinkliavos dydžiai eurais** |
|  |  | Dienos | Mėnesio | Metų |
| 1. | Prekyba ir paslaugų teikimas iš (nuo) laikinųjų prekybos įrenginių (prekystalių, vežimėlių, stalų ir kt.), kioskų, paviljonuose, prekybai pritaikytų specializuotų automobilių ar jų priekabų | 1,5 | 29 | 86 |
| 2. | Prekyba ar paslaugų teikimas lauko kavinėse ir išplėstose aptarnavimo vietose, prie stacionarių viešojo maitinimo vietų | 4 | 33 | 97 |
| 3. | Už vietą nuomos (dviračių, riedučių, valčių ir pan.), buities (piešimo, fotografavimo, svėrimo ir pan.) ir kt. paslaugoms teikti | 4 | 33 | 97 |

6. Leidimas prekiauti ar teikti paslaugas Savivaldybės teritorijos viešosiose vietose galioja tam laikotarpiui, už kurį sumokėta vietinė rinkliava.

**III SKYRIUS**

**RINKLIAVOS GRĄŽINIMAS**

7. Sumokėta rinkliava arba jos dalis grąžinama, jei:

7.1. sumokėta daugiau, negu Savivaldybės tarybos nustatytas rinkliavos dydis;

7.2. jei leidimu prekiauti ar teikti paslaugas Savivaldybės teritorijos viešosiose vietose nepasinaudota dėl priežasčių, nepriklausančių nuo rinkliavos mokėtojo.

8. Sumokėta rinkliava arba jos dalis grąžinama remiantis asmens prašymu, kuriame nurodoma rinkliavos grąžinimo priežastis ir permokėta suma.

**IV SKYRIUS**

**RINKLIAVOS RINKIMO KONTROLĖ IR ATSAKOMYBĖ**

9. Rinkliavos rinkimą kontroliuoja Savivaldybės Kontrolės ir audito tarnyba.

10. Asmenys, pažeidę Lietuvos Respublikos rinkliavų įstatymą, su juo susijusius kitus teisės aktus ir šiuos nuostatus, atsako Lietuvos Respublikos įstatymų nustatyta tvarka.

Rokiškio rajono savivaldybės tarybai

**DĖL PREKYBOS IR PASLAUGŲ TEIKIMO ROKIŠKIO RAJONO SAVIVALDYBĖS VIEŠOSIOSE VIETOSE DOKUMENTŲ PATVIRTINIMO**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Patvirtinti naujus prekybos ir paslaugų teikimo Rokiškio rajono savivaldybės viešosiose vietose dokumentus:

- Prekybos ir paslaugų teikimo Rokiškio rajono savivaldybės viešosiose vietose taisykles;

- Vietinės rinkliavos už leidimo prekiauti ar teikti paslaugas Rokiškio rajono savivaldybės viešosiose vietose išdavimą nuostatus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos rinkliavų įstatymas, Mažmeninės prekybos taisyklės, Lietuvos Respublikos žemės ūkio ministro 2009 m. gegužės 15 d. įsakymas Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“.

**Sprendimo projekto esmė.**

Patvirtinti naujas Prekybos ir paslaugų teikimo Rokiškio rajono savivaldybės viešosiose vietose taisykles bei naujus Vietinės rinkliavos už leidimo prekiauti ar teikti paslaugas Rokiškio rajono savivaldybės viešosiose vietose išdavimą nuostatus atsižvelgiant į prekiautojų bei seniūnų pasiūlymus.

Pataisomis siekiama sumažinti finansinę naštą asmenims prekiaujantiems ir teikiantiems paslaugas iš (nuo) laikinųjų prekybos įrenginių, prekybai pritaikytų specializuotų automobilių ar jų priekabų bei panaikinti reikalavimą pateikti prašymą bei išsiimti leidimą prekiauti ar teikti paslaugas iš (nuo) laikinųjų prekybos įrenginių, prekybai pritaikytų specializuotų automobilių ar jų priekabų, prekybai ar paslaugų teikimui lauko kavinėse ir išplėstose aptarnavimo vietose, prie stacionarių viešojo maitinimo vietų ir už vietą nuomos (dviračių, riedučių, valčių ir pan.), buities (piešimo, fotografavimo, svėrimo ir pan.) ir kt. paslaugoms teikti.

**Galimos pasekmės, priėmus siūlomą tarybos sprendimo projektą.**

**Teigiamos** – patvirtinus naujas Prekybos ir paslaugų teikimo Rokiškio rajono savivaldybės viešosiose vietose taisykles bei naujus Vietinės rinkliavos už leidimo prekiauti ar teikti paslaugas Rokiškio rajono savivaldybės viešosiose vietose išdavimą nuostatus bus supaprastinta leidimo prekiauti ar teikti paslaugas suteikimo tvarka ir sumažintas rinkliavos dydis.

**Neigiamų** pasekmių nenumatoma.

**Finansavimo šaltiniai ir lėšų poreikis**. Nėra.

**Kokia sprendimo nauda Rokiškio rajono gyventojams.**

Patvirtinus naujas prekybos ir paslaugų teikimo Rokiškio rajono savivaldybės viešosiose vietose taisykles bei Vietinės rinkliavos už leidimo prekiauti ar teikti paslaugas Rokiškio rajono savivaldybės viešosiose vietose išdavimą nuostatus, gyventojams bus supaprastintos prekybos ir paslaugų teikimo taisyklės bei sumažinta rinkliava.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalies numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vyriausioji specialistė Ingrida Trumpaitė